ΣΛΟΒΕΝΙΑ: ΕΤΑΙΡΙΚΗ ΣΧΕΣΗ ΠΡΟΣΧΩΡΗΣΗΣ (98/C 202/10)

1. ΕΙΣΑΓΩΓΗ

Στη γνώμη που υπέβαλε στο Συμβούλιο τον Ιούλιο 1997, σύμφωνα με τις διατάξεις του άρθρου Ξ της συνθήκης, η Επιτροπή πρότεινε να αρχίσουν οι διαπραγματεύσεις για την προσχώρηση με τη Σλοβενία. Αυτή η σύσταση απορρέει από την ανάλυση που περιλαμβάνεται στη γνώμη, στην οποία η Επιτροπή θεωρεί ότι η Σλοβενία i) παρουσιάζει σταθερούς θεσμούς, εγγυάται το κράτος δικαίου, τα δικαιώματα του ανθρώπου και την προστασία των μειονοτήτων, ii) μπορεί να θεωρηθεί ως μία λειτουργική οικονομία αγοράς, που μπορεί να αντιμετωπίσει τις ανταγωνιστικές πιέσεις και τις δυνάμεις της αγοράς στο εσωτερικό της Ένωσης μεσοπρόθεσμα, και iii) πρέπει να είναι σε θέση να εφαρμόσει το κεκτημένο, μεσοπρόθεσμα, υπό τον όρο ότι θα συνεχίσει τις προσπάθειες για τη μεταφορά του και θα εντείνει τις εργασίες για την εφαρμογή του.

Η ευρωπαϊκή συμφωνία θα εξακολουθήσει να αποτελεί τη βάση για τις σχέσεις της Ευρωπαϊκής Ένωσης με τη Σλοβενια. Ωστόσο, η προενταξιακή στρατηγική θα ενισχυθεί, για να μπορεί να απευθύνεται η βοήθεια στις ειδικές ανάγκες κάθε αιτούντα, έτσι ώστε να παρέχεται στήριξη για να επιλύονται ειδικά προβλήματα που επισημαίνει η γνώμη. Όπως ανέφερε η Επιτροπή στο Πρόγραμμα Δράσης 2000, «Η ενισχυμένη προενταξιακή στρατηγική έχει δύο κύριους στόχους: πρώτον, να εντάξει τις διαφορετικές μορφές στήριξης που παρέχει η Ένωση μέσα σε ενιαίο πλαίσιο -τις εταιρικές σχέσεις για την προσχώρηση- και να συνεργαστεί με τους αιτούντες μέσα σ' αυτό το πλαίσιο, βάσει ενός συγκεκριμένου προγράμματος προετοιμασίας για τη συμμετοχή τους ως μέλη, πράγμα που προϋποθέτει ότι οι αιτούντες θα αναλάβουν τη δέσμευση να τηρήσουν ειδικές προτεραιότητες μέσα σ' ένα συγκεκριμένο χρονοδιάγραμμα 7 δεύτερον, να εξοικειωθούν οι αιτούντες με τις πολιτικές και τις διαδικασίες της Ένωσης μέσω της συμμετοχής τους στα κοινοτικά προγράμματα».

Στη συνεδρίασή του στο Λουξεμβούργο το Δεκέμβριο 1997, το Ευρωπαϊκό Συμβούλιο αποφάσισε ότι οι εταιρικές σχέσεις για την προσχώρηση θα αποτελέσουν το βασικό χαρακτηριστικό της ενισχυμένης προενταξιακής στρατηγικής, και θα συγκεντρώσουν όλες τις μορφές βοήθειας που παρέχεται στις αιτούσες χώρες μέσα σ' ένα ενιαίο πλαίσιο. Αυτή η εταιρική σχέση για την προσχώρηση αποφασίστηκε από την Επιτροπή, μετά από διαβουλεύσεις με τη Σλοβενία και με βάση τις αρχές, τις προτεραιότητες, τους ενδιάμεσους στόχους και τους όρους που αποφάσισε το Συμβούλιο.

2. ΣΤΟΧΟΙ

Στόχος της εταιρικής σχέσης για την προσχώρηση είναι να καταγραφούν σε ένα ενιαίο πλαίσιο εκείνοι οι τομείς προτεραιότητας, προς περαιτέρω ενέργειες, που έχουν επισημανθεί στη γνώμη της Επιτροπής επί της αιτήσεως της Σλοβενίας για την προσχώρησή της στην Ευρωπαϊκή Ένωση, τα διαθέσιμα οικονομικά μέσα που θα βοηθήσουν τη Σλοβενία να εφαρμόσει τις προτεραιότητες αυτές και οι όροι που θα ισχύουν στην παροχή της βοήθειας αυτής. Αυτή η εταιρική σχέση για την προσχώρηση αποτελεί το πλαίσιο για σειρά μέσων άσκησης πολιτικής, τα οποία θα χρησιμοποιηθούν για να βοηθηθούν οι υποψήφιες χώρες στις προπαρασκευαστικές τους ενέργειες για τη συμμετοχή τους ως μέλη. Στα μέσα αυτά περιλαμβάνεται, μεταξύ άλλων, το εθνικό πρόγραμμα για τη θέσπιση του κεκτημένου που θα καταρτίσει η Σλοβενία, η κοινή αξιολόγηση των προτεραιοτήτων οικονομικής πολιτικής, το σύμφωνο κατά του οργανωμένου εγκλήματος, και οι οδικοί χάρτες της εσωτερικής αγοράς. Καθένα από αυτά τα μέσα έχει διαφορετικό χαρακτήρα και θα προετοιμαστεί και εφαρμοστεί σύμφωνα με ειδικές διαδικασίες. Αυτά τα μέσα δεν θα αποτελέσουν αναπόσπαστο τμήμα αυτής της εταιρικής σχέσης, αλλά οι προτεραιότητες που θα περιλαμβάνουν, θα συμβιβάζονται με αυτήν.

3. ΑΡΧΕΣ

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν της ικανότητά της να ανταποκριθεί στα κριτήρια της Κοπεγχάγης, τα οποία αναφέρουν ότι η συμμετοχή τους ως μέλη προϋποθέτει τα εξής:

- ότι η υποψήφια χώρα έχει επιτύχει τη σταθερότητα των θεσμών της που εγγυώνται τη δημοκρατία, το κράτος δικαίου, τα δικαιώματα του ανθρώπου και το σεβασμό και την προστασία των μειονοτήτων,

- την ύπαρξη μιας λειτουργικής οικονομίας αγοράς, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς στο εσωτερικό της Ένωσης,

- την ικανότητα ανάληψης των υποχρεώσεων που απορρέουν από τη συμμετοχή τους ως μέλη, που προϋποθέτει και την προσχώρηση στους στόχους της πολιτικής, οικονομικής και νομισματικής ένωσης.

Στη συνεδρίασή του στη Μαδρίτη, το Ευρωπαϊκό Συμβούλιο τόνισε την ανάγκη να προσαρμόσουν οι υποψήφιες χώρες τις διοικητικές δομές τους, ώστε να εξασφαλίσουν την αρμονική λειτουργία των κοινοτικών πολιτικών μετά την προσχώρησή τους και, στο Λουξεμβούργο, υπογράμμισε ότι είναι αναγκαία η ένταξη του κεκτημένου στην εθνική νομοθεσία, χωρίς ωστόσο να είναι αυτό αρκετό από μόνο του 7 είναι αναγκαίο να εξασφαλιστεί η πραγματική εφαρμογή του.

4. ΠΡΟΤΕΡΑΙΟΤΗΤΕΣ ΚΑΙ ΕΝΔΙΑΜΕΣΟΙ ΣΤΟΧΟΙ

Οι γνώμες της Επιτροπής και η εξέτασή τους από το Συμβούλιο, τόνισαν ότι είναι ακόμη αναγκαίο να καταβάλουν οι υποψήφιες χώρες μεγάλες προσπάθειες σε ορισμένους τομείς για να προετοιμαστούν για την προσχώρηση, και έκριναν ότι καμία από αυτές τις χώρες δεν πληροί πλήρως όλα τα κριτήρια της Κοπεγχάγης προς το παρόν. Αυτή η κατάσταση θα απαιτήσει τον καθορισμό ενδιάμεσων σταδίων γι' αυτές τις προτεραιότητες, και κάθε στάδιο πρέπει να συνοδεύεται από συγκεκριμένους στόχους που θα οριστούν σε συνεργασία με τις εν λόγω χώρες, από την υλοποίηση των οποίων θα εξαρτηθούν το ύψος της βοήθειας που θα χορηγηθεί, και η πρόοδος των διαπραγματεύσεων που λαμβάνουν χώρα με ορισμένες από αυτές τις χώρες, καθώς και το άνοιγμα νέων διαπραγματεύσεων με άλλες. Οι προτεραιότητες και οι ενδιάμεσοι στόχοι χωρίστηκαν σε δύο ομάδες - βραχυπρόθεσμοι και μέσοπρόθεσμοι. Εκείνοι που περιλαμβάνονται στους βραχυπρόθεσμους επελέγησαν με βάση την προοπτική να μπορέσει η Σλοβενία να τους υλοποιήσει ή να σημειώσει σημαντική πρόοδο προς την επίτευξή τους μέχρι τα τέλη του 1998. Για τους βραχυπρόθεσμους στόχους, και λαμβανομένου υπόψη του διοικητικού δυναμικού που απαιτείται για την υλοποίησή τους, ο αριθμός των προτεραιοτήτων που επελέγησαν, είναι περιορισμένος. Οι προτεραιότητες που απαριθμούνται στην ομάδα των βραχυπρόθεσμων στόχων, θα χρειαστούν πάνω από ένα έτος για να ολοκληρωθούν, παρ' όλο που οι εργασίες μπορούν και πρέπει να αρχίσουν γι' αυτές μέσα στο 1998.

Η Σλοβενία καλείται να καταρτίσει ένα εθνικό πρόγραμμα για τη θέσπιση του κεκτημένου (ΕΠΘΚ) μέχρι το τέλος Μαρτίου, στο οποίο θα καθορίζεται ένα χρονοδιάγραμμα για την υλοποίηση αυτών των προτεραιοτήτων και των ενδιάμεσων στόχων και, όπου κρίνεται σκόπιμο και εφικτό, θα διευκρινίζονται οι αναγκαίοι ανθρώπινοι και χρηματοδοτικοί πόροι.

Η εταιρική σχέση για την προσχώρηση ορίζει ότι η Σλοβενία πρέπει να αντιμετωπίσει όλα τα θέματα που επισημαίνει η γνώμη. Το παράρτημα περιλαμβάνει ένα συνοπτικό κατάλογο αυτών των θεμάτων. Δεν επαρκεί να ενσωματωθεί το κεκτημένο στη νομοθεσία 7 είναι απαραίτητο να εξασφαλιστεί ότι πράγματι εφαρμόζεται με τα ίδια κριτήρια που ισχύουν στο εσωτερικό της Ένωσης. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της γνώμης της Επιτροπής και την εξέτασης αυτής της γνώμης από το Συμβούλιο, προσδιορίστηκαν για τη Σλοβενία οι ακόλουθες βραχυπρόθεσμες και μεσοπρόθεσμες προτεραιότητες και οι ενδιάμεσοι στόχοι.

4.1. Βραχυπρόθεσμη προοπτική (1998)

- Οικονομική μεταρρύθμιση: καθιέρωση μεσοπρόθεσμων προτεραιοτήτων οικονομικής πολιτικής και κοινή αξιολόγηση εντός του πλαισίου της ενδιάμεσης/συμφωνίας συνεργασίας 7 διαρκή μείωση των δημοσίων ελλειμμάτων 7 ενέργειες για την αναδιάρθρωση του επιχειρηματικού, χρηματοπιστωτικού και τραπεζικού τομέα με κριτήρια της αγοράς και προετοιμασία της μεταρρύθμισης των συντάξεων.

- Ενίσχυση του θεσμικού και διοικητικού δυναμικού: ειδικότερα, θέσπιση νόμου για τη δημόσια διοίκηση, βελτιώσεις στους τομείς του δικαστικού σώματος, του κτηματολογίου, της υπηρεσίας φυτοϋγειονομικών και κτηνιατρικών ελέγχων, ιδίως όσον αφορά τις εγκαταστάσεις στα εξωτερικά σύνορα, τις υπηρεσίες δημοσιονομικού ελέγχου και αναλογιστικής, την ενίσχυση των θεσμών στον τομέα του περιβάλλοντος.

- Εσωτερική αγορά: περιλαμβάνεται η ευθυγράμμιση στους τομείς της έμμεσης φορολογίας, της πνευματικής και βιομηχανικής ιδιοκτησίας, η θέσπιση νόμου περί ΦΠΑ και η προετοιμασία, για εφαρμογή το 1999, της τυποποίησης και πιστοποίησης (αξιολόγηση της καταλληλότητας), των τεχνικών κανονισμών και του εταιρικού δικαίου και της ελευθέρωσης της κινήσεως κεφαλαίων (ειδικότερα της νομοθεσίας περί συναλλάγματος), η εγκαθίδρυση μιας αρχής εποπτείας των κρατικών ενισχύσεων, μια πρώτη απογραφή των κρατικών ενισχύσεων και δημιουργία νομικού πλαισίου για τον έλεγχο των κρατικών ενισχύσεων, η πρόοδος προς τη θέσπιση νομοθεσίας για την προστασία του ανταγωνισμού.

- Καθεστώς εγγείου ιδιοκτησίας: περαιτέρω διευκρίνιση της κατάστασης που επικρατεί στην νομοθεσία περί ακινήτων, με ειδική αναφορά στο δικαίωμα των πολιτών της Ευρωπαϊκής Ένωσης να αγοράζουν ακίνητα.

- Περιβάλλον: συνέχιση της μεταφοράς της νομοθεσίας-πλαισίου, θέσπιση και εφαρμογή λεπτομερών προγραμμάτων προσέγγισης και στρατηγικών εφαρμογής σχετικών με τις διάφορες νομοθετικές πράξεις. Προγραμματισμός και έναρξη εφαρμογής αυτών των προγραμμάτων και στρατηγικών.

4.2. Μεσοπρόθεσμη προοπτική

- Πολιτικά κριτήρια: συνέχιση των προσπαθειών που καταβάλλονται για την επιτάχυνση της απόδοσης των ιδιοκτησιών στους δικαιούχους.

- Οικονομική πολιτική: τακτική επανεξέταση της κοινής αξιολόγησης των προτεραιοτήτων οικονομικής πολιτικής στο πλαίσιο της ευρωπαϊκής συμφωνίας, με κυριότερο στόχο την πλήρωση των κριτηρίων συμμετοχής ως μέλους στην Ένωση που καθορίστηκαν στην Κοπεγχάγη, και του κεκτημένου στον τομέα της οικονομικής και νομισματικής πολιτικής (συντονισμός των οικονομικών πολιτικών, παρουσίαση προγραμμάτων σύγκλισης, περιορισμός των ελλειμμάτων) 7 ενώ δεν αναμένεται να υιοθετήσει αμέσως με την προσχώρηση της το ευρώ, αναμένεται πάντως να συνεχίσει η Σλοβενία τις πολιτικές της που στοχεύουν στην επίτευξη πραγματικής σύγκλισης, σύμφωνα με τους στόχους της Ένωσης για οικονομική και κοινωνική συνοχή, καθώς και ονομαστική σύγκλιση, συμβιβάσιμη με τον απώτερο στόχο της υιοθέτησης του ευρώ.

- Ενίσχυση του θεσμικού και διοικητικού δυναμικού: ειδικότερα όσον αφορά τον τομέα των δημοσίων συμβάσεων (ειδικότερα τη διαφάνεια), εποπτεία της αγοράς ασφαλίσεων, την υπηρεσία ανταγωνισμού της Σλοβενίας, την ολοκλήρωση του δικαίου περί ανταγωνισμού, την ανάπτυξη και εφαρμογή πολιτικών για τη γεωργία και τις περιφέρειες, τις πολιτικές στον οπτικοακουστικό τομέα, την τελωνειακή διοίκηση και την εφαρμογή του τελωνειακού κώδικα 7 βελτιωμένη λειτουργία του δικαιοδοτικού συστήματος 7 μετεκπαίδευση του δικαστικού σώματος στο κοινοτικό δίκαιο και την εφαρμογή του, ενίσχυση των θεσμών στον τομέα της δικαιοσύνης και των εσωτερικών (ώστε να εξασφαλίζεται επαρκές και κατάλληλα εκπαιδευμένο προσωπικό ειδικότερα στην αστυνομία, τις αρχές φύλαξης των συνόρων, τα υπουργεία και τα δικαστήρια), την ενίσχυση της αρχής που είναι επιφορτισμένη με την πυρηνική ασφάλεια, τη μεταρρύθμιση των τελωνείων και των φορολογικών υπηρεσιών ώστε να εξασφαλιστεί ετοιμότητα στην εφαρμογή του κεκτημένου, την ενίσχυση των αρμοδίων αρχών στον τομέα ελέγχου των τροφίμων.

- Εσωτερική αγορά: συμπεριλαμβάνεται η ευθυγράμμιση της νομοθεσίας σε θέματα δημόσιων προμηθειών, χρηματοπιστωτικών υπηρεσιών, κρατικών ενισχύσεων (ειδικότερα ευθυγράμμιση των κανόνων παρακολούθησης και των αποκλειστικών και ειδικών δικαιωμάτων), αναβάθμιση των δομών αξιολόγησης της τυποποίησης και της πιστότητας, δημιουργία ενός συστήματος παρακολούθησης της αγοράς και ευθυγράμμιση της οριζόντιας τεχνικής νομοθεσίας για τα βιομηχανικά προϊόντα, αυξημένες προσπάθειες για ελευθέρωση της αγοράς κεφαλαίων και διευκόλυνση των ξένων επενδύσεων, περαιτέρω ευθυγράμμιση της προστασίας του καταναλωτή, ενίσχυση της υπηρεσίας ανταγωνισμού και των αρχών παρακολούθησης των κρατικών ενισχύσεων, αποτελεσματική ενίσχυση της νομοθεσίας περί ανταγωνισμού, προώθηση της ανάπτυξης των επιχειρήσεων, συμπεριλαμβανομένων των μικρομεσαίων επιχειρήσεων, ευθυγράμμιση με το κεκτημένο στους τομείς των τηλεπικοινωνιών, της προστασίας των καταναλωτών και της εσωτερικής αγοράς ενέργειας.

- Δικαιοσύνη και εσωτερικές υποθέσεις: ολοκλήρωση της ευθυγράμμισης προς τις διεθνείς συμβάσεις, ειδικότερα στους τομείς του ποινικού δικαίου, καταπολέμηση του οργανωμένου εγκλήματος (ειδικότερα της νομιμοποίησης προσόδων από παράνομες δραστηριότητες, των ναρκωτικών και της εμπορίας ανθρωπίνων όντων) και της διαφθοράς, εναρμόνιση της πολιτικής των θεωρήσεων με την αντίστοιχη πολιτική της Ευρωπαϊκής Ένωσης και ολοκλήρωση της εναρμόνισης των διεθνών συμβάσεων, ιδίως ενόψει της εφαρμογής του κεκτημένου του Σένγκεν.

- Πυρηνική ασφάλεια: πολιτική για την ατομική ενέργεια και επενδυτικά σχέδια που θα προσαρμοστούν, ευθυγραμμιζόμενα προς τα αποτελέσματα της αξιολόγησης του σεισμικού κινδύνου, που θα πραγματοποιηθεί πέριξ του Krsko NPP.

- Γεωργία: θέσπιση ενός λειτουργικού κτηματολογίου, ενίσχυση της πολιτικής διαρθρωτικής και γεωργικής ανάπτυξης, περιλαμβανομένης της ευθυγράμμισης με το κεκτημένο στο γεωργικό τομέα (περιλαμβανομένων των κτηνιατρικών και φυτοϋγειονομικών θεμάτων, ειδικότερα των ελέγχων στα εξωτερικά σύνορα), προσοχή στις περιβαλλοντικές πτυχές της γεωργίας και στη βιοποικιλότητα. Ανάπτυξη της ικανότητας εφαρμογής και εκτέλεσης της κοινής γεωργικής πολιτικής, ειδικότερα των θεμελιωδών μηχανισμών διαχείρισης και των διοικητικών υποδομών για την παρακολούθηση των γεωργικών αγορών και την εφαρμογή μέτρων ανάπτυξης των διαρθρώσεων και της υπαίθρου, υιοθέτηση και εφαρμογή των κτηνιατρικών και φυτοϋγειονομικών απαιτήσεων, αναβάθμιση ορισμένων κέντρων μεταποίησης τροφίμων και ορισμένων εγκαταστάσεων διαγνωστικής και δοκιμών, αναδιάρθρωση του τομέα γεωργικών τροφίμων.

- Αλιεία: ανάπτυξη του δυναμικού εφαρμογής και ενίσχυση της κοινής αλιευτικής πολιτικής.

- Μεταφορές: περαιτέρω προσπάθειες για ευθυγράμμιση με το κεκτημένο, ειδικότερα στις οδικές μεταφορές (πρόσβαση στην αγορά, κανόνες ασφαλείας και φορολογία), και των σιδηροδρομικών μεταφορών, και για την εξασφάλιση των αναγκαίων επενδύσεων για μεταφορικές υποδομές, ιδίως επέκταση των διευρωπαϊκών δικτύων.

- Απασχόληση και κοινωνικές υποθέσεις: ανάπτυξη των κατάλληλων υποδομών στην αγορά εργασίας και επανεξέταση από κοινού των πολιτικών απασχόλησης ως προεργασία για τη συμμετοχή στο συντονισμό στο πλαίσιο της Ευρωπαϊκής Ένωσης 7 εναρμόνιση της νομοθεσίας σχετικά με την εργασία, την υγεία και την ασφάλεια στον τόπο εργασίας και εγκαθίδρυση υποστηρικτών δομών, ιδίως ταχεία έκδοση της οδηγίας-πλαισίου για την υγεία και την ασφάλεια στον τόπο εργασίας 7 εφαρμογή της αρχής της ισότητας ευκαιριών μεταξύ ανδρών και γυναικών 7 συνέχιση της καθιέρωσης ενός ενεργού και αυτόνομου κοινωνικού διαλόγου 7 περαιτέρω ανάπτυξη της κοινωνικής προστασίας.

- Περιβάλλον: ειδικότερα, εγκαθίδρυση των υποδομών παρακολούθησης και εφαρμογής, συνεχής προγραμματισμός και εφαρμογή των προγραμμάτων προσέγγισης των διαφόρων νομοθετικών πράξεων. Ιδιαίτερη έμφαση πρέπει να δοθεί στον τομέα των λυμάτων καθώς και σε ολοκληρωμένο έλεγχο της βιομηχανικής μόλυνσης και της διαχείρισης των κινδύνων. Οι απαιτήσεις προστασίας του περιβάλλοντος και η ανάγκη αειφόρου ανάπτυξης πρέπει να ενταχθούν μέσα στον ορισμό και την εφαρμογή εθνικών τομεακών πολιτικών.

- Περιφερειακή πολιτική και συνοχή: θέσπιση ενός νομοθετικού, διοικητικού και δημοσιονομικού πλαισίου για μία εθνική πολιτική που να αντιμετωπίζει τις περιφερειακές ανισότητες με την εφαρμογή μιας ολοκληρωμένης προσέγγισης, ώστε να υπάρξει συμμετοχή στα διαρθρωτικά προγράμματα της Ευρωπαϊκής Ένωσης μετά την προσχώρηση.

5. ΒΑΣΙΚΑ ΜΕΣΑ ΤΗΣ ΚΟΙΝΟΤΙΚΗΣ ΤΕΧΝΙΚΗΣ ΚΑΙ ΧΡΗΜΑΤΟΔΟΤΙΚΗΣ ΒΟΗΘΕΙΑΣ

5.1. Προγραμματισμός των χρηματοδοτικών πόρων

Η χορήγηση του Phare για την περίοδο 1995-1997 ανερχόταν σε 72 εκατομμύρια Ecu. Με την επιφύλαξη της εγκρίσεως του προϋπολογισμού του Phare για την υπόλοιπη περίοδο, η Επιτροπή θα επικυρώσει τις χορηγήσεις για τα έτη 1998 και 1999. Οι χρηματοδοτικές προτάσεις θα υποβληθούν στην επιτροπή διαχείρισης του Phare όπως προβλέπεται στον κανονισμό (ΕΟΚ) αριθ. 3906/89 του Συμβουλίου. Θα χρειαστεί συστηματικά η από κοινού χρηματοδότηση με τις αιτούσες χώρες για όλα τα επενδυτικά σχέδια. Η Επιτροπή θα συνεργαστεί με τη Σλοβενία, την ΕΤΕ και του διεθνείς χρηματοπιστωτικούς οργανισμούς, ειδικότερα την EBRD και την Παγκόσμια Τράπεζα, με στόχο να διευκολύνει τη συγχρηματοδότηση σχεδίων που αφορούν τις προενταξιακές προτεραιότητες. Η χρηματοδοτική βοήθεια από το έτος 2000 και μετέπειτα θα περιλαμβάνει την παροχή βοήθειας για τη γεωργία και ένα διαρθρωτικό μέσο που θα δίνει προτεραιότητα σε μέτρα παρόμοια με το ταμείο συνοχής. Επιπλέον, η Σλοβενία θα έχει πρόσβαση στη χρηματοδότηση από προγράμματα που εφαρμόζουν πολλές χώρες και που αφορούν άμεσα το κεκτημένο.

Το πρόγραμμα Phare είναι το βασικό χρηματοδοτικό μέσο της ενισχυμένης προενταξιακής στρατηγικής. Ο πρωταρχικός στόχος του Phare είναι να βοηθήσει τις χώρες της Κεντρικής και Ανατολικής Ευρώπης να προετοιμάσουν την προσχώρησή τους, επικεντρώνοντας τη βοήθεια που παρέχει στην υιοθέτηση του κοινοτικού κεκτημένου, και ειδικότερα στις προτεραιότητες που έχουν προσδιοριστεί στην εταιρική σχέση για την προσχώρηση και στο εθνικό πρόγραμμα για τη θέσπιση του κεκτημένου (ΕΠΘΚ). Κάθε χρόνο η Επιτροπή θα υπογράφει ένα χρηματοδοτικό μνημόνιο με τη Σλοβενία, στο οποίο η Σλοβενία θα αναλαμβάνει τη δέσμευση να τηρεί ορισμένες από τις προτεραιότητες που προσδιορίζονται σ' αυτήν την εταιρική σχέση για την προσχώρηση και η Επιτροπή θα δεσμεύεται να συμβάλει οικονομικά στην υλοποίησή τους. Ο προγραμματισμός της κοινοτικής χρηματοδοτικής βοήθειας θα λαμβάνει υπόψη τις προτεραιότητες και το χρονοδιάγραμμα του ΕΠΘΚ.

Επιπλέον, η μεταγενέστερη χορήγηση της χρηματοδοτικής βοήθειας θα συνδέεται στένα με την τήρηση εκ μέρους της σλοβενικής κυβέρνησης των υποχρεώσεων που ανέλαβε στο πλαίσιο του ΕΠΘΚ. Ορισμένες προενταξιακές δραστηριότητες μπορούν τώρα να ενισχυθούν (π.χ. στήριξη για τη δημιουργία θεσμών) αλλά άλλες, όπως είναι η χρηματοδότηση σημαντικών επενδυτικών σχεδίων που προορίζονται να ανταποκριθούν στις απαιτήσεις του κεκτημένου σε τομείς όπως το περιβάλλον και η πυρηνική ασφάλεια, πρέπει να προγραμματιστούν για μία περίοδο 5-6 ετών.

Από το 1998, η βοήθεια του Phare θα διοχετεύεται μέσω των ακόλουθων τύπων δράσεων:

- Δημιουργία θεσμών (περίπου 30 %), που προϋποθέτει την ενίσχυση των δημοκρατικών θεσμών, του κράτους δικαίου, της δημόσιας διοίκησης και όλων των αρμοδίων φορέων δημοσίων υπηρεσιών, για να καθιερωθούν οι αναγκαίες θεσμικές και διοικητικές δομές και για να γίνει η κατάλληλη κατάρτιση του προσωπικού που θα αναλάβει την εφαρμογή του κεκτημένου. Η στήριξη της δημιουργίας θεσμών θα επιτευχθεί, μεταξύ άλλων, με δράσεις κατάρτισης, τεχνική βοήθεια και με τη συνεργασία των θεσμών και διοικήσεων στη Σλοβενία με τους αντιστοιχους φορείς στα κράτη μέλη. Αρχικά αυτή η συνεργασία θα επικεντρώνεται σε τομείς προτεραιότητας όπως είναι τα οικονομικά, η γεωργία, το περιβάλλον, η δικαιοσύνη και οι εσωτερικές υποθέσεις.

- Στήριξη των επενδύσεων (περίπου 70 %), για να μπορέσουν να γίνουν οι αναγκαίες επενδύσεις για την προσαρμογή των υποδομών της Σλοβενίας με το κοινοτικό κεκτημένο. Αυτή η στήριξη θα επικεντρώνεται στα ακόλουθα: i) διαρθρωτικές ενέργειες που θα καλύπτουν, ειδικότερα, την αναδιάρθρωση της γεωργίας, την περιφερειακή ανάπτυξη και τις επενδύσεις σε ανθρώπινο δυναμικό και πνευματικό κεφάλαιο, που μπορεί να περιλαμβάνει τις συνεισφορές του Phare για τη συμμετοχή στο πρόγραμμα-πλαίσιο ανάπτυξης της έρευνας και της τεχνολογίας, ii) συμμόρφωση με τους κοινοτικούς κανόνες, ειδικότερα σε ό,τι αφορά το περιβάλλον, τη γεωργία, τη βιομηχανία, την ασφάλεια και την υγεία στον χώρο εργασίας, τις μεταφορές και τις τηλεπικοινωνίες, iii) συγχρηματοδότηση υποδομών ευρείας κλίμακας (1), και iv) ανάπτυξη των μικρών και μεσαίων επιχειρήσεων (2).

5.2. Ρόλος των διεθνών χρηματοπιστωτικών οργανισμών

Η συνεργασία μεταξύ της Σλοβενίας και των διεθνών χρηματοπιστωτικών οργανισμών (ΔΧΟ) θα λάβει νέα ώθηση και θα αποκτήσει νέο πυρήνα μέσω της εταιρικής σχέσης για την προσχώρηση. Οι πόροι που θα διατεθούν μέσω της εταιρικής σχέσης για την προσχώρηση θα αποτελέσουν το κεφάλαιο εκκίνησης και τον καταλύτη για τη χορήγηση μεγαλύτερων ποσών χρηματοδότησης για την ανάπτυξη από τους ΔΧΟ. Αυτή η διαδικασία θα αναπτυχθεί από την Επιτροπή σε συνεργασία με τις υποψήφιες χώρες, την ΕΤΕ και τους ΔΧΟ, ειδικότερα την EBRD και την Παγκόσμια Τράπεζα, με σκοπό να διευκολυνθεί η συγχρηματοδότηση σχεδίων που αφορούν τις προενταξιακές προτεραιότητες.

Στο πλαίσιο μιας νέας εντολής δανειοδότησης που καλύπτει την περίοδο 1997-1999, η ΕΤΕ μπορεί να διαθέσει 3 520 εκατομμύρια Ecu στην Κεντρική και Ανατολική Ευρώπη. Η νέα προενταξιακή διευκόλυνση που ενέκριναν οι διευθυντές της ΕΤΕ στις αρχές του 1998, αυξάνει αυτό το ποσό σε 7 δισεκατομμύρια Ecu. Τα δάνεια της ΕΤΕ θα χρησιμοποιηθούν σε όλους τους τομείς που καλύπτουν τα κριτήρια για χρηματοδότηση από την ΕΤΕ, ώστε να διευκολυνθεί η διαδικασία προσχώρησης.

6. ΟΡΟΙ

Η Σλοβενία θα λάβει βοήθεια από την Κοινότητα μόνον υπό τον όρο ότι θα εκπληρώνει τις υποχρεώσεις που απορρέουν από την ευρωπαϊκή συμφωνία και ότι θα σημειώνει συνεχή πρόοδο σε ό,τι αφορά την πλήρωση των κριτηρίων της Κοπεγχάγης και την εφαρμογή της εταιρικής σχέσης για την προσχώρηση. Σε περίπτωση μη τήρησης των γενικών όρων, το Συμβούλιο μπορεί να αποφασίσει τη διακοπή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98 του Συμβουλίου.

7. ΕΦΑΡΜΟΓΗ ΤΗΣ ΠΡΟΕΝΤΑΞΙΑΚΗΣ ΒΟΗΘΕΙΑΣ

Η παροχή χρηματοδοτικής βοήθειας στη Σλοβενία θα εξαρτηθεί από την ωριμότητα των σχεδίων του έχει προτείνει η σλοβενική κυβέρνηση για να συμπεριληφθούν στο χρηματοδοτικό μνημόνιο. Στην περίπτωση που τα έργα θα ανατεθούν με διαγωνισμό, η Επιτροπή θα χρηματοδοτήσει μόνον τα σχέδια που είναι έτομα για διαγωνισμό στο στάδιο υπογραφής του χρηματοδοτικού μνημονίου. Επίσης, όλες οι προηγούμενες/τρέχουσες υποχρεώσεις στον ίδιο τομέα πρέπει να έχουν αναληφθεί πλήρως ή να βρίσκονται στο στάδιο εκτέλεσης. Για να εξασφαλιστεί η αποτελεσματική εφαρμογή, τα σχέδια που θα χρηματοδοτηθούν πρέπει, καταρχήν, να υπερβαίνουν το κατώτατο όριο των 2-3 εκατομμυρίων Ecu, ειδικότερα στην περίπτωση των έργων υποδομής. Αν αυτά τα κριτήρια οδηγούν σε μία κατάσταση στην οποία η Σλοβενία δεν μπορεί να απορροφήσει την πλήρη ενδεικτική χορήγηση που της έχει διατεθεί, τότε η χορήγηση θα μειωθεί ανάλογα. Η διαφορά μεταξύ της ενδεικτικής και της τελικής χορήγησης θα μεταφερθεί στην οριζόντια διευκόλυνση για τις ΜΜΕ ή/και για τις υποδομές ευρείας κλίμακας. Δεν θα γίνει μεταγενέστερη αντιστάθμιση αυτού του ποσού.

Η κυβέρνηση της Σλοβενίας καλείται να εγκαθιδρύσει μία εκτελεστική δομή που θα εξασφαλίζει τη συνοχή και τη συμπληρωματικότητα μεταξύ όλων των τύπων της χρηματοδοτικής βοήθειας της Ευρωπαϊκής Ένωσης και των εθνικών πόρων. Ένας εθνικός συντονιστής θα είναι αρμόδιος για την καθιέρωση στενού δεσμού μεταξύ της γενικής προενταξιακής διαδικασίας και του προγραμματισμού της κοινοτικής χρηματοδοτικής βοήθειας.

Η κυβέρνηση της Σλοβενίας θα δημιουργήσει (κατά προτίμηση στο Υπουργείο Οικονομικών) κατά τη διάρκεια του 1998, ένα εθνικό ταμείο για την προώθηση των επενδύσεων και τη δημιουργία θεσμών, που θα λειτουργεί υπό την αρμοδιότητα ενός εθνικού διατάκτη. Το εθνικό ταμείο, που θα είναι ο κεντρικός φορέας μέσω του οποίου θα διοχετεύεται η βοήθεια του Phare και οι άλλες μορφές της κοινοτικής χρηματοδότησης, θα είναι αρμόδιο για τη διαχείριση αυτών των πόρων με αποκεντρωμένη εφαρμογή, ώστε να αυξηθεί η διαφάνεια και να μειωθεί ο διασκορπισμός των πόρων. Θα έχει τη γενική αρμοδιότητα για τη διαχείριση των πόρων, καθώς και την τήρηση των διατάξεων του χρηματοδοτικού μνημονίου, και θα είναι υπόλογο στην Επιτροπή για τη χρήση των πόρων. Θα εξασφαλίζει επίσης και θα επιβλέπει τη ροή των εθνικών και άλλων πόρων συγχρηματοδότησης, όπως καθορίζονται στο χρηματοδοτικό μνημόνιο. Οι λεπτομερείς λειτουργίες και αρμοδιότητες του εθνικού ταμείου θα καθοριστούν στα ατομικά χρηματοδοτικά μνημόνια.

Σε συνεργασία με την κυβέρνηση της Σλοβενίας, η Επιτροπή θα επιδιώξει μία πολιτική περαιτέρω αποκέντρωσης της εφαρμογής της χρηματοδοτικής βοήθειας στην περίπτωση που πληρούνται ορισμένες προϋποθέσεις, και στο βαθμό που προβλέπεται από το δημοσιονομικό κανονισμό των Ευρωπαϊκών Κοινοτήτων, και ιδίως το άρθρο 105 παράγραφος 3. Αυτό θα γίνει με την πρόθεση να καθιερωθεί, εντός των ορίων και σταδιακά, μια σχέση μεταξύ της Σλοβενίας και της Επιτροπής όπου θα καταμερίζεται η αρμοδιότητα στο πλαίσιο της σχέσης που ήδη υπάρχει με τα κράτη μέλη για την εφαρμογή των διαρθρωτικών ταμείων.

Σ' αυτό το πλαίσιο, η Επιτροπή θα διερευνήσει τη δυνατότητα εφαρμογής εθνικών διαδικασίων προμηθειών για τους διαγωνισμούς και την ανάθεση των συμβάσεων για σχέδια του Phare, αν το ζητήσει η κυβέρνηση της Σλοβενίας, ειδικότερα στον τομέα των επενδύσεων. Η Επιτροπή θα αποφασίσει γι' αυτό το θέμα αφού εξετάσει, μεταξύ άλλων, τη σλοβενική εθνική νομοθεσία για τις προμήθειες, με σκοπό να διαπιστώσει αν υπάρχει συμμόρφωση και αν τηρούνται οι βασικές διατάξεις των κανόνων δημοσίων αγορών της ΕΚ και ο δημοσιονομικός κανονισμός της, και επίσης αν υπάρχει ισότιμη συμμετοχή στους διαγωνισμούς και στις διατάξεις του άρθρου 118. Οποιαδήποτε απόφαση για τη χρήση των εθνικών νόμων προμηθειών θα ληφθεί από την Επιτροπή για κάθε περίπτωση χωριστά και θα επιβεβαιώνεται στα ατομικά χρηματοδοτικά μνημόνια.

Η παρακολούθηση της εφαρμογής των προγραμμάτων θα διενεργείται από κοινού με την Επιτροπή μέσω διαδικασίων που θα καθοριστούν στα ατομικά χρηματοδοτικά μνημόνια. Για να εξασφαλιστεί η αποτελεσματική παρακολούθηση της εφαρμογής της βοήθειας στο πλαίσιο του προγράμματος Phare, κάθε πρόγραμμα του Phare θα περιλαμβάνει ποσοτικούς φυσικούς και οικονομικούς στόχους που θα προσδιοριστούν στο χρηματοδοτικό μνημόνιο. Για να εκτιμηθεί η αποτελεσματικότητά τους όλες οι πράξεις που χρηματοδοτούνται στο πλαίσιο του προγράμματος Phare θα αποτελέσουν αντικείμενο εκ των υστέρων αξιολόγησης ώστε να υπολογιστούν οι επιπτώσεις τους σε σχέση με τους στόχους τους.

8. ΠΑΡΑΚΟΛΟΥΘΗΣΗ

Η παρακολούθηση της εφαρμογής της εταιρικής σχέσης για την προσχώρηση θα εξασφαλίζεται στο πλαίσιο της ευρωπαϊκής συμφωνίας. Αυτή θα αρχίσει το 1998 πριν παρουσιάσει η Επιτροπή την πρώτη της τακτική έκθεση προς το Συμβούλιο, επανεξετάξοντας την πρόοδο που θα έχει σημειώσει η Σλοβενία σ' αυτόν τον τομέα όπως και στην εφαρμογή της εταιρικής σχέσης για την προσχώρηση.

Οι αντίστοιχοι τομείς της εταιρικής σχέσης για την προσχώρηση θα συζητηθούν στην αρμόδια υποεπιτροπή. Η επιτροπή σύνδεσης θα συζητήσει σφαιρικά για τις εξελίξεις, την πρόοδο και τα προβλήματα που αντιμετωπίζονται κατά την τήρηση αυτών των προτεραιοτήτων και των ενδιάμεσων στόχων, καθώς και πιο ειδικά θέματα που θα της αναφέρουν οι υποεπιτροπές. Η επιτροπή σύνδεσης θα υποβάλει έκθεση στο συμβούλιο σύνδεσης σχετικά με την εφαρμογή της εταιρικής σχέσης για την προσχώρηση.

Η επιτροπή διαχείρισης του Phare θα εξασφαλίζει το ότι οι αποφάσεις χρηματοδότησης είναι σύμφωνες με τις εταιρικές σχέσεις για την προσχώρηση.

Η εταιρική σχέση για την προσχώρηση θα τροποποιείται, όταν κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98. Η Επιτροπή θα προτείνει την επανεξέταση της εταιρικής σχέσης πριν το τέλος του 1999 και εν συνεχεία σε τακτά διαστήματα. Αυτές οι επανεξετάσες θα λαμβάνουν υπόψη την ανάγκη να προσδιορίζονται περαιτέρω ενδιάμεσοι στόχοι με βάση την πρόοδο που θα έχει σημειώσει η Σλοβενία κατά την υλοποίηση των στόχων που έχουν καθοριστεί σ' αυτήν την εταιρική σχέση.

(1) Όσον αφορά τα επενδυτικά σχέδια γενικά, η Σλοβενία θα πρέπει να τηρήσει την αρχή της συμπληρωματικότητας, συνεισφέροντας κατά ένα ελάχιστο ποσό 25 % σε από κοινού χρηματοδοτούμενα σχέδια.

(2) Μία οριζόντια διευκόλυνση για τις μικρές και μεσαίες επιχειρήσεις θα είναι διαθέσιμη για να αντιμετωπιστούν τα ελλείμματα επενδυτικού κεφαλαίου του τίθεται στη διάθεση των μικρών και μεσαίων επιχειρήσεων.

ΠΑΡΑΡΤΗΜΑ

Η Σλοβενία θα πρέπει να επιλύσει όλα τα προβλήματα που επισημαίνονται στη γνώμη. Στόχος του παρόντος παραρτήματος είναι να τα ανακεφαλαιώσει συνοπτικά. Τα προβλήματα αυτά αποτελούν αντικείμενο συστάσεων για την ανάληψη δράσης και παρατίθενται με τη σειρά με την οποία εμφανίζονται στη γνώμη και όχι σύμφωνα με τη σημασία ή τον επείγοντα χαρακτήρα τους. Οι τομείς δράσης που έχουν προτεραιότητα για κάθε υποψήφια χώρα παρατίθενται ως προτεραιότητες και ενδιάμεσοι στόχοι στην ίδια την εταιρική σχέση προσχώρησης.

1. Πολιτικά κριτήρια

Πρέπει να καταβληθούν προσπάθειες για την ενίσχυση του δικαστικού συστήματος, για να εντατικοποιηθεί η καταπολέμηση της διαφθοράς, να επιταχυνθεί η διαδικασία επιστροφής των γαιών ή παροχής της δέουσας αποζημίωσης σε πρώην ιδιοκτήτες των οποίων τα περουσιακά στοιχεία είχαν αποτελέσει αντικείμενο απαλλοτρίωσης κατά το κομμουνιστικό καθεστώς.

Πρέπει να ληφθούν μέτρα για την επίλυση του προβλήματος των απάτριδων που κατοικούν στη Σλοβενία.

2. Οικονομικά κριτήρια

Η Σλοβενία πρέπει να διασφαλίσει τη συνέχιση και ενίσχυση της διαδικασίας ελευθέρωσης και ιδιωτικοποίησης, για την επίτευξη μακροπρόθεσμης σύγκλισης με την Ευρωπαϊκή Ένωση. Στο πλαίσιο αυτό, οι αρχές της Σλοβενίας πρέπει να επιδείξουν ιδιαίτερη προσοχή στα εξής: την ολοκλήρωση των μεταρρυθμίσεων του δημόσιου τομέα, ειδικότερα με την εισαγωγή του ΦΠΑ από 1ης Ιανουαρίου 1999, τη μεταρρύθμιση του συνταξιοδοτικού συστήματος, και τη θέσπιση κανονιστικού συστήματος και συστήματος διοίκησης των κρατικών επιχειρήσεων βασιζόμενου στην αγορά 7 τη μείωση των πραγματικών επιτοκίων και του εργατικού κόστους, την περαιτέρω ελευθέρωση των τιμών και, κατά συνέπεια, την μεσοπρόθεσμη προσαρμογή του πληθωρισμού στα επίπεδα της Ευρωπαϊκής Ένωσης 7 την επιτάχυνση της αναδιάρθρωσης των επιχειρήσεων και τον εκσυγχρονισμό των ιδιωτικοποιημένων και των κρατικών επιχειρήσεων, ιδίως μέσω της επιτάχυνσης της ελευθέρωσης της αγοράς κεφαλαίων και της προσέλκυσης ξένων επενδύσεων, καθώς και τη βελτίωση της διοίκησης των επιχειρήσεων.

Επίσης, απαιτείται διαρκής προσοχή όσον αφορά τη μεταρρύθμιση του τραπεζικού τομέα καθώς και την ελευθέρωση και ενίσχυση του χρηματοπιστωτικού συστήματος. Απαιτούνται σημαντικές επενδύσεις σε τομείς όπως το περιβάλλον, η ενέργεια και οι μεταφορές.

3. Ικανότητα ανάληψης των υποχρεώσεων που απορρέουν από την προσχώρηση

3.1. Εσωτερική αγορά χωρίς σύνορα

Οι τέσσερις ελευθερίες

Γενικό πλαίσιο - Γενικά, απαιτούνται προσπάθειες για την επιτάχυνση της νομοθετικής μεταρρύθμισης στον τομέα των κρατικών προμηθειών, για παράδειγμα, όσον αφορά τις υπηρεσίες του δημόσιου τομέα, το σύστημα προσφυγών και τα μέτρα του σταδίου ΙΙ που προβλέπει το Λευκό Βιβλίο. Στον τομέα της πνευματικής και βιομηχανικής ιδιοκτησίας, πρέπει να συνεχισθεί η προσέγγισης της νομοθεσίας ιδίως όσον αφορά τις οπτικοακουστικές παραγωγές και τα φαρμακευτικά προϊόντα. Όσον αφορά το εταιρικό δίκαιο, πρέπει να διασφαλισθεί η πλήρης συμβατότητα με την 2η οδηγία. Χρειάζεται να επιβληθεί πλήρως νέα νομοθεσία όσον αφορά την τήρηση λογιστικών στοιχείων και τον λογιστικό έλεγχο και να αναληφθεί η δέουσα κατάρτιση των λογιστών και ελεγκτών. Ακόμη, πρέπει να ενισχυθεί η εφαρμογή και επιβολή της νομοθεσίας για την προστασία των προσωπικών δεδομένων.

Ελεύθερη κυκλοφορία εμπορευμάτων - Πρέπει να επιταχυνθεί η υιοθέτηση του κοινοτικού συστήματος «νέας προσέγγισης». Επίσης, πρέπει να συσταθεί ανεξάρτητη υποδομή τυποποίησης και διαπίστωσης της συμμόρφωσης, με σαφή διαχωρισμό των λειτουργιών κανονιστικής ρύθμισης, τυποποίησης και πιστοποίησης των προϊόντων. Η κοινοτική νομοθεσία για τα οχήματα με κινητήρα, τα χημικά προϊόντα, τα είδη διατροφής και τα φαρμακευτικά προϊόντα πρέπει να ευθυγραμμιστεί πλήρως και να υιοθετηθεί η νομοθεσία «νέας προσέγγισης». Χρειάζεται να δημιουργηθεί μηχανισμός επιτήρησης της αγοράς και να ολοκληρωθεί η εναρμόνιση της τομεακής νομοθεσίας.

Ελεύθερη κυκλοφορία κεφαλαίων - Πρέπει να αρθούν οι νομισματικοί περιορισμοί που έχει επιβάλει η Τράπεζα της Σλοβενίας και να διασφαλισθεί η ελεύθερη διακίνηση κεφαλαίων. Οι πολιτικές για τις άμεσες ξένες επενδύσεις πρέπει να αναθεωρηθούν προκειμένου να καταστούν συμβατές με την ανάπτυξη της ελεύθερης διακίνησης κεφαλαίων και να προωθήσουν τις άμεσες ξένες επενδύσεις.

Ελεύθερη κυκλοφορία υπηρεσιών - Πρέπει να εισαχθεί η πλήρης ελευθερία εγκατάστασης στον τραπεζικό, ασφαλιστικό τομέα και στον τομέα των κινητών αξιών, ειδικότερα όσον αφορά τα παραρτήματα ξένων οργανισμών. Η ιδιωτικοποίηση του ασφαλιστικού τομέα πρέπει να επιταχυνθεί και να αναληφθεί το άνοιγμα του τομέα στις επιχειρήσεις της Ευρωπαϊκής Ένωσης και στους ξένους επενδυτές. Οι εποπτικές λειτουργίες πρέπει να ενισχυθούν.

Ελεύθερη κυκλοφορία προσώπων - Η αμοιβαία αναγνώριση των διπλωμάτων πρέπει να προσαρμοσθεί. Από τεχνική άποψη, κρίνεται απαραίτητη η περαιτέρω έγκριση κανονισμών. Επίσης, πρέπει να καταβληθούν περαιτέρω προσπάθειες για τη διασφάλιση των απαραίτητων νομοθετικών και εκτελεστικών μέτρων όσον αφορά τον συντονισμό των συστημάτων κοινωνικής ασφάλισης.

Ανταγωνισμός

Ο νόμος του 1993 περί προστασίας του ανταγωνισμού πρέπει να τροποποιηθεί προκειμένου να γίνει συμβατός με τους κοινοτικούς κανόνες. Στον τομέα των κρατικών ενισχύσεων, πρέπει να καταρτιστεί πλήρης κατάλογος όλων των υφιστάμενων ενισχύσεων, ο οποίος θα ενημερώνεται συνεχώς σύμφωνα με την κοινοτική πρακτική. Πρέπει να δημιουργηθεί εθνικό νομικό πλαίσιο για τις κρατικές ενισχύσεις, το οποίο θα καλύπτει την παρακολούθηση και το παραδεκτό των κρατικών ενισχύσεων. Είναι σκόπιμο να συσταθεί αρχή παρακολούθησης, αρμοδιότητα της οποίας θα είναι να επανεξετάζει τη συμβατότητα όλων των υφιστάμενων μέτρων ενίσχυσης με την ευρωπαϊκή συμφωνία και να ελέγχει κάθε νέα ενίσχυση με συστηματικό τρόπο. Ορισμένα αποκλειστικά δικαιώματα και κρατικά μονοπώλια που δεν είναι συμβατά με το κοινοτικό κεκτημένο πρέπει σταδιακά να υποστούν προσαρμογές ή/και να καταργηθούν.

3.2. Καινοτομία

Έρευνα και τεχνολογική ανάπτυξη

Πρέπει να καταβληθούν σημαντικές προσπάθειες για την αναζωογόνηση της τεχνολογικής ανάπτυξης στον βιομηχανικό τομέα και για την εκμετάλλευση των δυνατοτήτων της εθνικής έρευνας για την οικονομική ανάπτυξη.

Εκπαίδευση, κατάρτιση και νεολαία

Είναι σκόπιμο να συνεχισθεί η πρόοδος για τον αναπροσανατολισμό του συστήματος εκπαίδευσης και επαγγελματικής κατάρτισης προς μια πολιτική ανάπτυξης του ανθρώπινου δυναμικού προσαρμοσμένη σε μια μικρή οικονομία αγοράς που στοχεύει στη διεθνή ανταγωνιστικότητα. Οι δημοσιονομικοί πόροι που διατίθενται για την εκπαίδευση πρέπει επί του παρόντος να αναπροσανατολισθούν σύμφωνα με τις νέες προτεραιότητες. Πρέπει να ενισχυθούν οι δεσμοί μεταξύ έρευνας και ανάπτυξης.

Τηλεπικοινωνίες

Απαιτούνται περαιτέρω προσπάθειες σε θέματα κανονιστικών ρυθμίσεων και πολιτικής για τη συμμόρφωση με τις οδηγίες της Ευρωπαϊκής Ένωσης και την προώθηση του ανταγωνισμού. Παράλληλα, σύμφωνα με τις απαιτήσεις του κεκτημένου, οι κυβερνήσεις οφείλουν να εξασφαλίσουν την πρόσβαση όλων σε σύγχρονες τηλεφωνικές υπηρεσίες σε προσιτές τιμές. Για την επίτευξη αυτού, απαιτούνται σημαντικές επενδύσεις στο σύστημα.

Οπτικοακουστικός τομέας

Η ισχύουσα νομοθεσία πρέπει να τροποποιηθεί, ιδίως όσον αφορά τα ζητήματα της ελεύθερης λήψης εκπομπών, της προώθησης των ευρωπαϊκών έργων, της ρύθμισης θεμάτων διαφήμισης και της προστασίας των ανηλίκων.

3.3. Οικονομικές και φορολογικές υποθέσεις

Οικονομική και νομισματική ένωση

Η νομισματική πολιτική πρέπει να προσαρμοσθεί για να εμποδίσει τις κερδοσκοπικές κινήσεις κεφαλαίων χωρίς να καταφεύγει συστηματικά στον έλεγχο των κεφαλαίων. Οι εν εξελίξει μεταρρυθμιστικές προσπάθειες όσον αφορά τη νομισματική πολιτική χρειάζεται να συνεχισθούν. Η αναδιάρθρωση του χρηματοπιστωτικού τομέα πρέπει να ολοκληρωθεί και η νομοθεσία της κεντρικής τράπεζας πρέπει να γίνει συμβατή με τους κοινοτικούς κανόνες.

Φορολογία

Πρέπει να εισαχθεί η νομοθεσία για τον ΦΠΑ σύμφωνα με τις απαιτήσεις της Ευρωπαϊκής Ένωσης.

Το σύστημα των ειδικών φόρων κατανάλωσης πρέπει να μεταρρυθμιστεί προκειμένου να αποφευχθούν διακρίσεις σε βάρος ορισμένων εισαγόμενων εμπορευμάτων προς όφελος των εγχώριων προϊόντων και το πεδίο εφαρμογής, καθώς και το ύψος των δασμών, πρέπει να εναρμονισθούν με την κοινοτική νομοθεσία.

Στον τομέα των ειδικών φόρων κατανάλωσης, ιδιαίτερη προσοχή πρέπει να αποδοθεί στη δημιουργία συστήματος αποταμίευσης για την κυκλοφορία των εμπορευμάτων που υπόκεινται σε καθεστώς δασμολογικών αναστολών. Το φορολογικό καθεστώς και το επίπεδο των συντελεστών των ειδικών φόρων κατανάλωσης είναι απαραίτητο να ευθυγραμμιστούν με το κοινοτικό πρότυπο.

Στατιστικές

Χρειάζεται να καταβληθούν προσπάθειες στον τομέα των επίσημων στατιστικών, ειδικότερα όσον αφορά τους χρηματοοικονομικούς λογαριασμούς, τις γεωργικές στατιστικές και τις στατιστικές εξωτερικού εμπορίου.

3.4. Τομεακές πολιτικές

Βιομηχανία

Για να βελτιωθεί η ανταγωνιστικότητα, πρέπει να καταβληθούν περαιτέρω προσπάθειες για τη χάραξη πολιτικών που αποβλέπουν στην προώθηση ανοικτών και ανταγωνιστικών αγορών και την ενσωμάτωση των μέσων που συναποτελούν την κοινοτική βιομηχανική πολιτική, τα οποία αφορούν τόσο τη λειτουργία των αγορών (προδιαγραφές προϊόντων και πρόσβαση στην αγορά, εμπορική πολιτική, κρατικές ενισχύσεις και πολιτική ανταγωνισμού) όσο και τα μέτρα που συνδέονται με την ικανότητα της βιομηχανίας να προσαρμόζεται στις αλλαγές (σταθερό μακροοικονομικό περιβάλλον, τεχνολογία, κατάρτιση κλπ.).

Γεωργία

Πρέπει να καταβληθούν ουσιαστικές προσπάθειες, προκειμένου να διασφαλισθεί η εναρμόνιση της νομοθεσίας της Σλοβενίας με τις απαιτήσεις της Ευρωπαϊκής Ένωσης. Όσον αφορά τις απαιτήσεις στον κτηνιατρικό και φυτοϋγειονομικό τομέα, ιδιαίτερη προσοχή πρέπει να αποδοθεί στην εφαρμογή και επιβολή των κτηνιατρικών και φυτοϋγειονομικών απαιτήσεων και στην αναβάθμιση των εγκαταστάσεων με στόχο την εναρμόνιση με τα κοινοτικά πρότυπα ειδικότερα όσον αφορά τις μεθόδους επιθεώρησης και ελέγχου, για την προστασία των εξωτερικών συνόρων της Ευρωπαϊκής Ένωσης. Οι διοικητικές διαρθρώσεις πρέπει να ενισχυθούν ώστε να διασφαλίζεται η εφαρμογή και η επιβολή των μέσων που προβλέπει η κοινή γεωργική πολιτική, και κυρίως να διασφαλισθεί η ορθή λειτουργία της υπηρεσίας κτηματολογίου. Ο τομέας των γεωργικών ειδών διατροφής χρειάζεται περαιτέρω αναδιάρθρωση, προκειμένου να διασφαλισθεί η ανταγωνιστική ικανότητά του. Πρέπει ακόμη να ενισχυθεί η πολιτική διαρθρωτικής και αγροτικής ανάπτυξης.

Αλιεία

Η διαχείριση της αλιείας πρέπει να ενισχυθεί ώστε να διασφαλιστεί η αποτελεσματική εφαρμογή της κοινής αλιευτικής πολιτικής, ιδίως όσον αφορά τη διαφύλαξη και τη διαχείριση των πόρων, την εφαρμογή συστήματος παρακολούθησης και ελέγχου, τη διαχείριση κοινής οργάνωσης της αγοράς στον τομέα της αλιείας και της υδατοκαλλιέργειας, την εφαρμογή διαρθρωτικής πολιτικής στον τομέα της αλιείας και της υδατοκαλλιέργειας, τη σύσταση αλιευτικού νηολογίου, τη συλλογή στατιστικών στοιχείων καθώς και την εφαρμογή της κοινοτικής αλιευτικής πολιτικής στον τομέα της προστασίας του περιβάλλοντος.

Ενέργεια

Οι προσπάθειες ευθυγράμμισης που έχουν αναληφθεί πρέπει να συνεχισθούν, ειδικότερα όσον αφορά την προσαρμογή των μονοπωλίων, συμπεριλαμβανομένων των θεμάτων εισαγωγής και εξαγωγής ενέργειας, την πρόσβαση στα δίκτυα, την τιμολόγηση της ενέργειας, τις κρατικές παρεμβάσεις στον τομέα των στερεών καυσίμων, την ανάπτυξη της ενεργειακής απόδοσης και τις προδιαγραφές ποιότητας των καυσίμων. Ιδιαίτερη προσοχή πρέπει να αποδοθεί στην ετοιμότητα σε περιπτώσεις έκτακτης ανάγκης καθώς και στην υποχρεωτική σύσταση αποθεμάτων πετρελαίου. Η Σλοβενία πρέπει να προσχωρήσει σε διεθνείς συμφωνίες πυρηνικών ή/και να εφαρμόσει πλήρως τις διατάξεις αυτών. Πρέπει επίσης να εξευρεθούν μακροπρόθεσμες λύσεις για τη διάθεση των πυρηνικών αποβλήτων του σταθμού του Krsko. Η ανεξαρτησία της αρχής που είναι αρμόδια για την ασφάλεια πρέπει να υποστηριχθεί.

Μεταφορές

Πρέπει να καταβληθούν περαιτέρω προσπάθειες ώστε να διασφαλιστούν η θέσπιση και η αποτελεσματική εφαρμογή της απαιτούμενης νομοθεσίας στον τομέα των οδικών εμπορευματικών μεταφορών (ειδικότερα όσον αφορά την πρόσβαση στην αγορά και τη φορολογία), και των σιδηροδρομικών μεταφορών. Στον σιδηροδρομικό τομέα χρειάζεται να διασφαλισθεί η δημοσιονομική διαφάνεια. Πρέπει να ληφθούν μέτρα για τη μελλοντική επέκταση των διευρωπαϊκών δικτύων. Σε εθνικό επίπεδο, είναι αναγκαία η χάραξη ειδικών στρατηγικών για την ανάπτυξη και τη χρηματοδότηση των έργων υποδομής στον τομέα των μεταφορών. Η επίτευξη αποδεκτού επιπέδου ασφάλειας στον τομέα των μεταφορών και η βέλτιστη χρήση του συστήματος αποτελούν δύο συνιστώσες που πρέπει να εξετασθούν με προσοχή.

Μικρές και μεσαίες επιχειρήσεις

Η αναπτυξιακή πολιτική της Σλοβενίας όσον αφορά τις μικρές και μεσαίες επιχειρήσεις πρέπει να βελτιωθεί, ιδίως σε θέματα συνεκτικότητας και συντονισμού των διαφόρων προγραμμάτων δράσης.

3.5. Οικονομική και κοινωνική συνοχή

Απασχόληση και κοινωνικές υποθέσεις

Η νομοθεσία πρέπει να εναρμονισθεί με τις απαιτήσεις της Ευρωπαϊκής Ένωσης σε τομείς όπως η υγεία, η ασφάλεια και η ισότητα ευκαιριών. Το εργατικό δίκαιο πρέπει να προσαρμοσθεί ώστε να συμφωνεί απόλυτα με το κεκτημένο. Είναι απαραίτητο να επέλθουν ορισμένες τεχνικές τροποποιήσεις όσον αφορά την κοινωνική ασφάλιση των μεταναστών. Υπάρχει ανάγκη συνέχισης της κοινωνικής μεταρρύθμισης και ανάπτυξης του κοινωνικού διαλόγου.

Περιφερειακή πολιτική και συνοχή

Πρέπει να εισαχθεί πολιτική περιφερειακής ανάπτυξης για την εξομάλυνση των περιφερειακών ανισοτήτων και να συσταθούν οι διοικητικές και δημοσιονομικές διαρθρώσεις που απαιτούνται για τη διαχείριση ολοκληρωμένων κοινοτικών διαρθρωτικών ενεργειών, μετά την προσχώρηση.

3.6. Ποιότητα ζωής και περιβάλλον

Περιβάλλον

Πρέπει να ληφθούν σημαντικά μέτρα για την πλήρη μεταφορά του περιβαλλοντικού κεκτημένου και την επίτευξη σημαντικής προόδου όσον αφορά τη συμμόρφωση. Το εθνικό πρόγραμμα δράσης για το περιβάλλον και η στρατηγική περιβαλλοντικής ένταξης πρέπει βραχυπρόθεσμα να εγκριθούν. Ιδιαίτερες προσπάθειες πρέπει να καταβληθούν προκειμένου να επιτευχθεί πλήρης συμμόρφωση με τα πρότυπα της Ευρωπαϊκής Ένωσης όσον αφορά την επεξεργασία των αστικών λυμάτων, το πόσιμο νερό, πτυχές της νομοθεσίας που διέπει τη διαχείριση των αποβλήτων και την ατμοσφαιρική ρύπανση. Όσον αφορά τη διοικητική ικανότητα, πρέπει να καταβληθεί σημαντική προσπάθεια για την ανάπτυξη κατάλληλων διαρθρώσεων εφαρμογής και επιβολής.

Προστασία των καταναλωτών

Η προστασία των καταναλωτών πρέπει να ενισχυθεί, ιδίως στην περίπτωση της γενικής ασφάλειας των προϊόντων και της καταναλωτικής πίστης. Το νομοσχέδιο περί προστασίας των καταναλωτών θα πρέπει να επανεξετασθεί ώστε να διασφαλισθεί η πλήρης συμβατότητά του με τους κοινοτικούς κανόνες περί προστασίας των καταναλωτών. Θα χρειασθεί να αναπτυχθεί ανεξάρτητο κίνημα καταναλωτών, με τη στήριξη των κρατικών αρχών, για να συνοδεύσει την εισαγωγή του κεκτημένου.

3.7. Δικαιοσύνη και εσωτερικές υποθέσεις

Χρειάζεται να καλυφθούν ορισμένα σημαντικά κενά στη νομοθεσία της Σλοβενίας. Πρέπει να καταβληθούν ιδιαίτερες προσπάθειες για τη μεταρρύθμιση του δικαστικού και του νομικού συστήματος και την ανάπτυξη του ανθρώπινου δυναμικού στον εν λόγω τομέα ώστε να διασφαλισθεί η αποτελεσματική λειτουργία του. Επίσης, πρέπει να σημειωθεί πρόοδος όσον αφορά τη μετανάστευση. Η καταπολέμηση του οργανωμένου εγκλήματος πρέπει να ενταθεί καθώς και η καταπολέμηση του εμπορίου ναρκωτικών, όπλων, της λαθραίας διακίνησης προσώπων και της κλοπής αυτοκινήτων. Είναι απαραίτητο να αντιμετωπισθεί το ζήτημα της νομιμοποίησης παράνομων προσόδων. Πρέπει να ληφθούν μέτρα για να διασφαλισθεί η επικύρωση των διεθνών συμβάσεων ειδικότερα στον τομέα του εγκλήματος.

3.8. Εξωτερικές πολιτικές

Εμπόριο και διεθνείς οικονομικές σχέσεις

Η Σλοβενία πρέπει να είναι έτοιμη να εφαρμόσει, ήδη από τη στιγμή της προσχώρησης, τις διάφορες προτιμησιακές συμφωνίες και τις συμφωνίες συνεργασίας που έχει συνάψει η Κοινότητα, καθώς και τα αυτόνομα κοινοτικά μέσα εμπορικής άμυνας και να σεβαστεί τις κοινοτικές υποχρεώσεις στο πλαίσιο της πολυμερούς και διμερούς εμπορικής πολιτικής. Παράλληλα, πρέπει να καταργηθεί η εθνική νομοθεσία στον τομέα αυτό. Πρέπει να αντιμετωπισθεί η έλλειψη ελέγχων κατά την εξαγωγή αγαθών διπλής χρήσης για να διασφαλισθεί η εφαρμογή αποτελεσματικών μηχανισμών ελέγχου μέχρι την προσχώρηση.

Ανάπτυξη

Η Σλοβενία πρέπει να είναι έτοιμη να εφαρμόσει, ήδη από τη στιγμή της προσχώρησης, το εμπορικό καθεστώς της σύμβασης του Λομέ στα κράτη ΑΚΕ και να συμμετάσχει, από κοινού με τα λοιπά κράτη μέλη, στη χρηματοδότηση του Ευρωπαϊκού Ταμείου Ανάπτυξης.

Τελωνεία

Η τελωνειακή νομοθεσία πρέπει να ευθυγραμμιστεί με την κοινοτική και η οργάνωση και τα καθήκοντα του προσωπικού των τελωνείων πρέπει να συμβαδίζουν με αυτά μιας σύγχρονης τελωνειακής διοίκησης. Χρειάζεται να καταβληθούν προσπάθειες για την εγκατάσταση συστημάτων μηχανοργάνωσης με σκοπό την πλήρη συμμετοχή της Σλοβενίας στην τελωνειακή ένωση και την εσωτερική αγορά. Ιδιαίτερη προσοχή πρέπει να αποδοθεί στην προετοιμασία των τελωνειακών διοικήσεων για τη λειτουργία όλων των οικονομικών τελωνειακών καθεστώτων, του συστήματος δασμολογικών αναστολών καθώς και της διαχείρισης των δασμολογικών ποσοστώσεων και οροφών. Κατά τον στρατηγικό προγραμματισμό, είναι απαραίτητο να ληφθεί υπόψη η ενίσχυση των συνοριακών σταθμών ελέγχου κατά μήκος των εξωτερικών συνόρων της Σλοβενίας με χώρες εκτός των κρατών μελών της Ευρωπαϊκής Κοινότητας κατά την προσχώρηση.

3.9. Δημοσιονομικά θέματα

Χρειάζεται να συσταθούν οι απαραίτητοι μηχανισμοί δημοσιονομικής διαχείρισης και ελέγχου, με σκοπό την ικανοποιητική εφαρμογή των κοινοτικών πολιτικών.

4. Ικανότητα της διοίκησης να εφαρμόσει το κεκτημένο

Η αποτελεσματική εφαρμογή και επιβολή του κεκτημένου απαιτούν σημαντικές μεταρρυθμιστικές προσπάθειες με στόχο την ενίσχυση των σλοβενικών διοικητικών διαρθρώσεων σε όλους τους τομείς που παρουσιάζουν ενδιαφέρον για την Ευρωπαϊκή Ένωση. Πρέπει να καταβληθούν ιδιαίτερες προσπάθειες για να στελεχωθούν με επαρκές και κατάλληλα κατηρτισμένο προσωπικό τα υπουργεία και οι δημόσιες αρχές που οφείλουν να διασφαλίσουν την ορθή εφαρμογή του κοινοτικού κεκτημένου. Οι κανονιστικοί φορείς και οι φορείς παρακολούθησης πρέπει να ενισχυθούν σε τομείς όπως ο ανταγωνισμός, οι τηλεπικοινωνίες, η φορολογία, η γεωργία, οι μεταφορές, η κοινωνική πολιτική, η περιφερειακή πολιτική και συνοχή, το περιβάλλον, οι κτηνιατρικοί και φυτοϋγειονομικοί έλεγχοι, ο έλεγχος των τροφίμων, η προστασία των καταναλωτών, ο δικαστικός, τελωνειακός και δημοσιονομικός έλεγχος.

Αυξημένες προσπάθειες πρέπει να καταβληθούν για την αρτιότερη κατάρτιση του προσωπικού σε θέματα Ευρωπαϊκής Ένωσης και, εν γένει, αποτελεσματικής δημόσιας διοίκησης. Αυτό το σημείο πρέπει να περιλαμβάνει την εφαρμογή του γενικού σχεδίου για τη μεταρρύθμιση της δημόσιας διοίκησης.

Το δικαστικό σύστημα πρέπει να ενισχυθεί όσον αφορά τους πόρους και τη σχετική εμπειρία. Πρέπει να επιτευχθεί εκτεταμένη επιμόρφωση του δικαστικού σώματος, ειδικότερα σε θέματα της Ευρωπαϊκής Ένωσης.